**Informatīvais ziņojums par Informācijas sabiedrības attīstības pamatnostādņu 2014.-2020.gadam sagatavošanu un veikto analīzi prioritāšu noteikšanai**

Lai nodrošinātu Eiropas Komisijas ex-ante nosacījumu attiecībā uz Eiropas Savienības fondu ieguldījumiem izpildi, papildus Ministru kabineta 2013.gada 1.oktobrī apstiprinātajām Informācijas sabiedrības attīstības pamatnostādnēm 2014.-2020.gadam, atbilstoši Eiropas Komisijas neformālā dialoga ietvaros izteiktajiem komentāriem ir nepieciešams sagatavot informatīvu materiālu par Informācijas sabiedrības attīstības pamatnostādņu 2014.-2020.gadam (pamatnostādņu) rīcības virzienu izstrādes gaitu. Vides aizsardzības un reģionālās attīstības ministrija (VARAM) ir izstrādājusi informatīvo ziņojumu, un tā pielikums sniedz informāciju par pamatnostādņu rīcības virzienu izstrādes gaitu un satur pamatnostādņu darba grupas materiālus, lai detalizētāki atspoguļotu izstrādes gaitu un saņemtos viedokļus.

Uzsākot tematiskās sarunas par Informācijas sabiedrības attīstības pamatnostādnēm, VARAM vadībā tika izveidota darba grupa, kuras sastāvā bija gan nozaru ministriju pārstāvji, gan arī nozares deleģētie eksperti. Darba procesā tika organizētas regulāras pamatnostādņu izstrādes darba tikšanās. Paralēli darba grupai tika organizētas individuālas sarunas ar nozaru partneriem un ministriju ekspertiem par plānotajām aktivitātēm nozaru ministrijās. Atsevišķas darba grupas tika organizētas par atvērto datu aktivitātēm, IKT pārvaldības un ģeotelpiskās informācijas sistēmām.

Lai noteiktu 2014.-2020.gada plānošanas perioda rīcības virzienus IKT jomā, ņemot vērā esošās situācijas analīzi informācijas sabiedrības jomā, kā arī Informācijas sabiedrības attīstības pamatnostādņu 2006.-2013.gadam un uz to pamata izstrādāto attīstības plānu gala ietekmes novērtējumu, kā arī ES attīstības plānošanas dokumentos izvirzītās prioritātes informācijas sabiedrības jomā, izstrādājot Informācijas sabiedrības pamatnostādnes 2014.-2020.gadam, tika veikts situācijas/vajadzību izvērtējums.

Izstrādes pirmajā posmā tika veikta nacionālo un ES līmeņa politikas plānošanas dokumentu, kas aptver informācijas sabiedrības attīstības politiku, analīze, lai identificētu tālākās aktivitātes un mērķus, kas būtu attīstāmi nākamajā plānošanas periodā. Otrajā izstrādes posmā tika veikta Informācijas sabiedrības attīstības pamatnostādņu 2006.-2013.gadam politikas rezultātu un to rezultatīvo rādītāju analīze, savukārt trešajā izstrādes posmā tika izstrādāti Informācijas sabiedrības attīstības pamatnostādņu rīcības virzieni. Tālākā izstrādes procesā tika sagatavoti rīcības virzienu apraksti, identificēta tālākā nepieciešamā rīcība un identificēts nepieciešams finansējums.

Detalizētāka informācija par pamatnostādņu rīcības virzienu izstrādes gaitu un saņemtajiem darba grupas viedokļiem pievienota informatīvā ziņojuma pielikumā.

Pamatnostādņu izstrādes un saskaņošanas procesā tika saņemti komentāri un precizējumi. Notika vairākas saskaņošanas sanāksmes un 2013.gada 1.oktobrī Ministru kabinets atbalstīja izstrādātās Informācijas sabiedrības attīstības pamatnostādnes 2014.-2020.gadam. (MK prot.nr.51 55.§).

 Pielikumā: Informācijas sabiedrības attīstības pamatnostādņu 2014.-2020.gadam process - darba gaitas apraksts un darba grupas materiāli.

Vides aizsardzības un reģionālās attīstības ministrs R.Naudiņš

Vīzē:

valsts sekretārs G.Puķītis

22.05.2014 14:49

Laura Gintere

Vides aizsardzības un reģionālās attīstības ministrijas

Informācijas sabiedrības politikas nodaļas vadītāja

T.:66016543

laura.gintere@varam.gov.lv